KOMMISSIONENS GENNEMFØRELSESAFGØRELSE (EU) 2022/910

af 9. juni 2022

om ændring af gennemførelsesafgørelse (EU) 2019/1326 for så vidt angår de harmoniserede standarder for elektromagnetisk kompatibilitet for afbrydere, adskillere, lastafbrydere med adskillerfunktion og sikringskombinationer til lavspænding samt for ekstern strømforsyning til mobiltelefoner

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (1), særlig artikel 10, stk. 6, og

ud fra følgende betragtninger:

(1) I henhold til artikel 13 i Europa-Parlamentets og Rådets direktiv 2014/30/EU (2) formodes elektrisk udstyr, som er i overensstemmelse med harmoniserede standarder eller dele deraf, hvis referencer er offentliggjort i Den Europæiske Unions Tidende, at være i overensstemmelse med de væsentlige krav, der er fastsat i bilag I til nævnte direktiv, der er omfattet af disse standarder eller dele deraf.

(2) Ved gennemførelsesafgørelse C(2016) 7641 (3) anmodede Kommissionen Den Europæiske Standardiseringsorganisation (CEN), Den Europæiske Komité for Elektroteknisk Standardisering (Cenelec) og Det Europæiske Standardiseringsinstitut for Telekommunikation (ETSI) om at udarbejde og revidere harmoniserede standarder for elektromagnetisk kompatibilitet til støtte for direktiv 2014/30/EU.

(3) På grundlag af anmodningen i gennemførelsesafgørelse C(2016) 7641 reviderede Cenelec den harmoniserede standard EN IEC 60947-3:2009 og ændringen heraf, EN IEC 60947-3:2009/A1:2012, for afbrydere, adskillere, lastafbrydere med adskillerfunktion og sikringskombinationer til lavspænding, hvis referencer er offentliggjort ved Kommissionens meddelelse (2018/C 246/01) (4).

(4) Dette førte til vedtagelse af den harmoniserede standard EN IEC 60947-3:2021 for lavspændingskoblingsudstyr: Afbrydere, adskillere, lastafbrydere med adskillerfunktion samt sikringskombinationer.

(5) Kommissionen har sammen med Cenelec vurderet, hvorvidt den harmoniserede standard EN IEC 60947-3:2021 er i overensstemmelse med anmodningen i gennemførelsesafgørelse C(2016) 7641.

(6) Den harmoniserede standard EN IEC 60947-3:2021 opfylder de væsentlige krav, som den har til formål at dække, og som er fastsat i direktiv 2014/30/EU. Referencerne for denne harmoniserede standard bør derfor offentliggøres i Den Europæiske Unions Tidende.

(7) I bilag I til Kommissionens gennemførelsesafgørelse (EU) 2019/1326 (5) er der opført referencer for harmoniserede standarder, der medfører en formodning om overensstemmelse med direktiv 2014/30/EU. For at sikre, at referencerne for de harmoniserede standarder, der er udarbejdet til støtte for direktiv 2014/30/EU, er angivet i én retsakt, bør referencen for den harmoniserede standard EN IEC 60947-3:2021 opføres i nævnte bilag.

(8) Derfor bør referencerne for den harmoniserede standard EN IEC 60947-3:2009 og ændringen heraf, EN IEC 60947-3:2009/A1:2012, tilbagetrækkes fra Den Europæiske Unions Tidende.

(9) Ved brev af 15. november 2021 meddelte ETSI Kommissionen, at den harmoniserede standard EN 61204-3:2000 om elektromagnetisk kompatibilitet for strømforsyninger til lavspænding med jævnstrømsudgang, hvis reference er offentliggjort ved meddelelse (2018/C 246/01), omfatter opladere, der er omfattet af den harmoniserede standard EN 301 489-34 V1.4.1. Kommissionen har sammen med ETSI vurderet, at den harmoniserede standard EN 61204-3:2000 kan anvendes i stedet for den harmoniserede standard EN 301 489-34 V1.4.1, da de supplerende beskyttelseskrav i standard EN 301 489-34 V1.4.1 til beskyttelse af opladeren mod felter, der genereres af mobiltelefonen, ikke længere er nødvendige.

(10) Derfor bør referencen for den harmoniserede standard EN 301 489-34 V1.4.1 tilbagetrækkes fra Den Europæiske Unions Tidende.

(11) I bilag II til gennemførelsesafgørelse (EU) 2019/1326 er der opført referencer for de harmoniserede standarder udarbejdet til støtte for direktiv 2014/30/EU, der tilbagetrækkes fra C-udgaven af Den Europæiske Unions Tidende. Referencerne for den harmoniserede standard EN IEC 60947-3:2009 og ændringen heraf, EN IEC 60947-3:2009/A1:2012, samt den harmoniserede standard EN 301 489-34 V1.4.1 bør derfor opføres i nævnte bilag.

(12) Med henblik på at give fabrikanterne tilstrækkelig tid til at forberede sig på anvendelsen af den harmoniserede standard EN IEC 60947-3:2021 er det nødvendigt at udskyde tilbagetrækningen af referencerne for den harmoniserede standard EN IEC 60947-3:2009 og ændringen heraf, EN IEC 60947-3:2009/A1:2012.

(13) Med henblik på at give fabrikanterne tilstrækkelig tid til at forberede sig på anvendelsen af den harmoniserede standard EN 61204-3:2000 i stedet for den harmoniserede standard EN 301 489-34 V1.4.1 er det nødvendigt at udskyde tilbagetrækningen af referencen for nævnte harmoniserede standard.

(14) Gennemførelsesafgørelse (EU) 2019/1326 bør derfor ændres.

(15) Overholdelsen af en harmoniseret standard medfører en formodning om overensstemmelse med de relevante væsentlige krav i Unionens harmoniseringslovgivning fra datoen for offentliggørelsen af referencen for en sådan standard i Den Europæiske Unions Tidende. Denne afgørelse bør derfor træde i kraft på dagen for offentliggørelsen —

VEDTAGET DENNE AFGØRELSE:

Artikel 1 Bilag I til gennemførelsesafgørelse (EU) 2019/1326 ændres som anført i bilag I til nærværende afgørelse.

Artikel 2 Bilag II til gennemførelsesafgørelse (EU) 2019/1326 ændres som anført i bilag II til nærværende afgørelse.

Artikel 3 Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 9. juni 2022. På Kommissionens vegne Ursula VON DER LEYEN Formand

(1) EUT L 316 af 14.11.2012, s. 12.

(2) Europa-Parlamentets og Rådets direktiv 2014/30/EU af 26. februar 2014 om harmonisering af medlemsstaternes lovgivning om elektromagnetisk kompatibilitet (EUT L 96 af 29.3.2014, s. 79).

(3) Commission Implementing Decision C(2016) 7641 of 30 November 2016 on a standardisation request to the European Committee for Standardisation, to the European Committee for Electrotechnical Standardisation and to the European Telecommunications Standards Institute as regards harmonised standards in support of Directive 2014/30/EU of the European Parliament and of the Council of 26 February 2014 on the harmonisation of the laws of the Member States relating to electromagnetic compatibility.

(4) Meddelelse fra Kommissionen i forbindelse med gennemførelsen af Europa-Parlamentets og Rådets direktiv 2014/30/EU om harmonisering af medlemsstaternes lovgivning om elektromagnetisk kompatibilitet (Titler og referencer for harmoniserede standarder, som skal offentliggøres i henhold til EU's harmoniseringslovgivning) (EUT C 246 af 13.7.2018, s. 1).

(5) Kommissionens gennemførelsesafgørelse (EU) 2019/1326 af 5. august 2019 om harmoniserede standarder for elektromagnetisk kompatibilitet, der er udarbejdet til støtte for Europa-Parlamentets og Rådets direktiv 2014/30/EU (EUT L 206 af 6.8.2019, s. 27).